ROZHODNUTIE KOMISIE
z 2. mája 2007,
ktorým sa z dôvodu pristúpenia Bulharska ustanovujú prechodné opatrenia odchyľujúce sa od smernice Rady 2002/53/ES, pokiaľ ide o obchodovanie s osivom odrôd Helianthus annuus, ktoré sa neposúdili ako odolné voči Orobanche spp.
[oznámené pod číslom K(2007) 1822]
(Text s významom pre EHP)
(2007/329/ES)
KOMISIA EURÓPSKYCH SPOLOČENSTIEV,
so zreteľom na Zmluvu o pristúpení Bulharska a Rumunska,
so zreteľom na Akt o pristúpení Bulharska a Rumunska, a najmä na jeho článok 42,
keďže:
(1)
Podľa smernice Rady 2002/53/ES z 13. júna 2002 o spoločnom katalógu odrôd poľnohospodárskych rastlinných druhov (1) osivo odrôd druhov poľnohospodárskych rastlín povolené v súlade so smernicou alebo v súlade so zásadami zodpovedajúcimi zásadám uvedenej smernice nepodlieha žiadnym obchodným obmedzeniam. Takéto odrody sú uverejnené v spoločnom katalógu odrôd poľnohospodárskych rastlinných druhov (ďalej len „spoločný katalóg“), ktorý je zostavený na základe národných katalógov členských štátov.
(2)
Odolnosť odrôd Helianthus annuus voči Orobanche spp. predstavuje dôležitý faktor pestovania týchto druhov v Bulharsku a odrody, ktoré nie sú odolné, by sa mali pokladať za nevhodné. Ešte nie je známe, či odrody povolené ostatnými členskými štátmi k zápisu do ich národných katalógov sú odolné voči Orobanche spp.
(3)
Malo by sa preto povoliť Bulharsku, aby do 31. decembra 2009 zakázalo na svojom území obchodovanie s osivom odrôd uvedených v spoločnom katalógu, ktoré neboli posúdené ako odolné voči Orobanche spp. Toto obdobie umožní Bulharsku, aby posúdilo prostredníctvom testov a zberu informácií, či sú odrody Helianthus annuus, uvedené v spoločnom katalógu, odolné voči Orobanche spp., a v prípade potreby prijalo potrebné opatrenia podľa smernice 2002/53/ES.
(4)
Opatrenia stanovené v tomto rozhodnutí sú v súlade so stanoviskom Stáleho výboru pre osivá a množiteľský materiál pre poľnohospodárstvo, záhradníctvo a lesníctvo,
PRIJALA TOTO ROZHODNUTIE:
Článok 1
1. Odchylne od článku 16 ods. 1 smernice 2002/53/ES môže Bulharsko do 31. decembra 2009 zakázať na svojom území obchodovanie s osivom odrôd Helianthus annuus uvedených v spoločnom katalógu odrôd poľnohospodárskych rastlinných druhov, ktoré v rámci povolenia odrody v národnom katalógu neboli posúdené ako odolné voči Orobanche spp.
2. Členské štáty oznámia zoznam odrôd, ktoré boli posúdené ako odolné voči Orobanche spp., ostatným členským štátom a Komisii najneskôr do 20 dní po oznámení tohto rozhodnutia. Pravidelne aktualizujú uvedený zoznam.
V spoločnom katalógu odrôd poľnohospodárskych rastlinných druhov sa uvedú odrody Helianthus annuus, ktoré sa posúdili ako odolné voči Orobanche spp.
Článok 2
Toto rozhodnutie je určené členským štátom.
V Bruseli 2. mája 2007